Oud-pastoor byna lewend aan die brand gesteek tydens aanvalCelia en Lourie saam in die hospitaal. Foto: Verskaf ŉ Vrystaatse egpaar is Saterdagaand vir langer as ŉ uur aangehou en verskeie kere met die dood gedreig. Die aanvaller het die vrou in ŉ stadium gedwing om haar man lewend aan die brand te steek. ŉ Onbekende man het Lourie van der Merwe (60), ŉ landbou-adviseur en voormalige pastoor en sy vrou Celia (60), om 23:00 in hul huis op die plattelandse dorpie Marquard, tussen Senekal en Clocolan, oorval. “My ouers was reeds in die bed toe my ma wakker word en iemand in die huis hoor,” het Ilse Botha (35), die egpaar se oudste dogter, Maandag aan Maroela Media gesê. Die aanvaller het ŉ deur oopgebreek om in te kom en het die egpaar in hul kamer oorval, waar hy Lourie met ŉ mes in sy bors gesteek het. Lourie en die verdagte het begin stoei en Lourie is weer gesteek. Celia het probeer om tussenbeide te tree en die aanvaller het haar in haar gesig, langs haar neus, gesteek. “Die man het my ouers daarna na die sitkamer gedwing, waar hy hulle verder met ŉ handgewig aangerand en my pa se voete vasgebind het. My ouers het vir hom gesê hy kan vat wat hy wil, maar hy het herhaaldelik gesê hy is net daar om hulle dood te maak.” Die man het die egpaar na die motorhuis gedwing, waar hy brandstof en allerhande chemikalieë oor hom uitgegooi het. Celia en Lourie van der Merwe voor die aanval. Foto: Facebook “Hy het gesê hy gaan my pa aan die brand steek en het my ma aangesê om dit te doen. My ma het geweier. Hy het toe self die vuurhoutjies probeer aansteek, maar dit het gelukkig nat gereën en hy kon dit nie aansteek nie. Die man het toe chemikalieë in my pa se oë gegooi en gesê hy wil nie hê hy moet sien wat hy aan my ma gaan doen nie.” Celia het in ŉ stadium ŉ gaping gesien en kon daarin slaag om te ontsnap. Die aanvaller het na haar gaan soek en dit het Lourie tyd gegun om na die kombuis te struikel, waar hy sy voete los gesny het. “Die man het my pa weer in die kombuis gekonfronteer toe hy nie my ma kon kry nie. My pa het met al die krag wat hy oorgehad het, teruggeveg en die man by die kombuisdeur uitgeskop.” Die man het met R250 en ŉ selfoon weggehardloop. Lourie het dadelik sy suster gebel om hulp te ontbied voordat hy in die straat ingehardloop het om na sy vrou te soek. Toe hy haar naam roep, het sy uit die bure se huis gekom. Die egpaar is na die Rosepark-hospitaal in Bloemfontein gehaas vir behandeling. Celia het bloeding op die brein en ŉ fraktuur in haar wangbeen, waar die mes haar getref het. Lourie het vier steekwonde opgedoen, maar gelukkig is geen organe getref nie. Die chemikalieë het sy oë gebrand en toetse word gedoen om vas te stel of hy permanente skade opgedoen het. Albei is reeds na ŉ gewone saal oorgeplaas, waar hulle langs mekaar aansterk. Volgens Botha is haar ouers erg getraumatiseerd en ontvang hulle berading. “Hulle is darem saam in ŉ kamer en dit help hulle die trauma verwerk. Hulle het ook ŉ baie goeie ondersteuningsnetwerk en ons almal kyk mooi na hulle. Ons is so dankbaar om hulle te kan sien hande vashou. Liefde maak alles heel,” het sy gesê. Die polisie ondersoek die voorval. Niemand is nog in verband met die voorval in hegtenis geneem nie. Lees ook: [OPVOLG] Egpaar sterk aan ná Marquard-aanval